b"\n_START_ARTICLE_\nDOAB\n_START_SECTION_\nHist\xc3\xb2ria i caracter\xc3\xadstiques\n_START_PARAGRAPH_\nDespr\xc3\xa9s d'anunciar-se la seva aparici\xc3\xb3 a principis de 2012, DOAB va n\xc3\xa9ixer l'abril d'aquell mateix any, llan\xc3\xa7at per la Fundaci\xc3\xb3 OAPEN, una organitzaci\xc3\xb3 sense \xc3\xa0nim de lucre, fruit d'una iniciativa internacional, dedicada a proporcionar l'acc\xc3\xa9s a monografies publicades en Open Access. _NEWLINE_Des del seu llan\xc3\xa7ament, l'abril de  2012, el directori DOAB no ha parat de cr\xc3\xa9ixer, fins a assolir sumar m\xc3\xa9s de 100 editors que publiquen en acc\xc3\xa9s obert i m\xc3\xa9s de 2.800 llibres inclosos el juny del 2015, i gaireb\xc3\xa9 3800 llibres provinents de 130 editors a finals d'aquest mateix any. La investigaci\xc3\xb3 ha demostrat que els llibres en acc\xc3\xa9s obert recollits per DOAB reben gaireb\xc3\xa9 el doble de desc\xc3\xa0rregues que els llibres no recollits pel directori._NEWLINE_L'objectiu principal de DOAB \xc3\xa9s augmentar la detecci\xc3\xb3 de llibres en acc\xc3\xa9s obert, i per aquest motiu es convida als editors acad\xc3\xa8mics a proporcionar les metadades dels llibres amb la finalitat de maximitzar la difusi\xc3\xb3, visibilitat i impacte._NEWLINE_Per accedir a les monografies en acc\xc3\xa9s obert a partir del directori, es poden realitzar cerques per t\xc3\xadtol, autor, paraula clau, ISBN o ISSN, i tamb\xc3\xa9 cercar pels resums i consultar els documents per mat\xc3\xa8ries. A trav\xc3\xa9s del directori es poden trobar llibres de diferents tem\xc3\xa0tiques, des de tecnologia i enginyeria, passant per economia i empresarials, biologia i ci\xc3\xa8ncies de la vida, ci\xc3\xa8ncies socials, matem\xc3\xa0tiques i estad\xc3\xadstica, entre d'altres, i en diferents idiomes (espanyol, angl\xc3\xa8s, portugu\xc3\xa8s, itali\xc3\xa0, etc.)."